A Tanács 3500/90/EGK rendelete

(1990. november 27.)

az olívaolaj termelésére nyújtott támogatásra és az olívaolaj termelői szervezeteinek támogatására vonatkozó általános szabályok megállapításáról szóló 2261/84/EGK rendelet módosításáról

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre,

tekintettel a legutóbb a 3499/90/EGK rendelettel [1] módosított, az olajok és zsírok piaca közös szervezésének létrehozásáról szóló, 1966. szeptember 22-i 136/66/EGK tanácsi rendeletre [2] és különösen annak 5. cikke (4) bekezdésére,

tekintettel a Bizottság javaslatára,

mivel a 136/66/EGK rendelet 5. cikke úgy rendelkezik, hogy az olívaolajra adott termelési támogatást azon olajbogyó-termelőknek, akiknek az átlagos termelése legalább 500 kg gazdasági évenként, a ténylegesen előállított olívaolaj mennyisége alapján adják meg, egyéb olajbogyó-termelőknek pedig olajfáik szabványos módszerrel meghatározott száma, termelési potenciálja és terméshozama alapján, azzal a feltétellel, hogy a megtermelt olajbogyót ténylegesen feldolgozták;

mivel az olajsajtolók összes tevékenysége feletti és a támogatásra jogosult mennyiségekre vonatkozó felügyelet javítása érdekében a támogatás megadását minden esetben ahhoz a feltételhez kell kötni, hogy az olajbogyót engedélyezett olajsajtolókban sajtolják ki, és hogy a kérelmező sajtolási igazolást mutasson fel;

mivel a szabványos támogatás által nyújtott támogatási szint stabilizálása és az egyes gazdasági évek közötti nagyarányú terméshozam-ingadozások hatásának elkerülése érdekében rendelkezni kell arról, hogy a támogatást az előző négy gazdasági év átlagtermése alapján fizessék ki;

mivel – tekintettel azokra az olajbogyó-termelőkre, akiknek a termelése legalább 500 kg gazdasági évenként – méltányosabbnak tűnik az előleget az egyes olajbogyó-termelők által megtermelt mennyiség alapján kifizetni; mivel rendelkezni kell egy olyan rendszerről is, amelynek keretében a társult termelők előlegét gyorsabban fizetik ki, tekintettel arra, hogy a szervezetek végzik el ezen termelők aktáinak vizsgálatát;

mivel a támogatási rendszer irányításának javítása érdekében pontosabban meg kell határozni a támogatás kifizetésével kapcsolatosan a szervezetekre háruló vizsgálati feladatokat és azokat az ellenőrzéseket, amelyeket a tagállamok kötelesek elvégezni;

mivel – figyelemmel a Portugáliában fennálló különleges helyzetre – e tagállamot fel kell hatalmazni arra, hogy korlátozott ideig különleges intézkedéseket hozzon az engedélyezett olajsajtolókra és a termelők általi olajbogyó-értékesítésekre vonatkozólag;

mivel a legutóbb az 1226/89/EGK rendelettel [3] módosított 2261/84/EGK rendeletet [4] ennek megfelelően módosítani kell,

ELFOGADTA EZT A RENDELETET:

1. cikk

A 2261/84/EGK rendelet a következőképpen módosul:

1. A 2. cikkben:

a) a (4) bekezdés helyébe a következő szöveg lép:

"(4) Azon olajbogyó-termelők esetében, akiknek az átlagos termelése legalább 500 kg olívaolaj gazdasági évenként, a támogatást a 136/66/EGK rendelet 5. cikke (2) bekezdése első francia bekezdésének megfelelően kell megadni az engedélyezett olajsajtolóban ténylegesen előállított olívaolaj tekintetében.

Más termelők esetében a támogatást a 136/66/EGK rendelet 5. cikke (2) bekezdésének második francia bekezdése szerint kell megadni, és ennek azonosnak kell lennie a megelőző négy gazdasági év alatti átlagos olajbogyó-terméshozam és olajhozam alapján számított mennyiséggel, amelyet az e rendelet 18. cikke szerinti szabványos módszerrel határoztak meg, tekintetbe véve a termelésbe vont olajfák számát, és feltéve hogy az olajbogyót engedélyezett olajsajtolóban dolgozták fel olívaolajjá.";

b) az (5) bekezdés első albekezdésében a "400" helyébe "500" lép.

2. A 3. cikkben:

a) a (3) bekezdés helyébe a következő szöveg lép:

"(3) Azon olajbogyó-termelők, akik termelői szervezet tagjai, egy később meghatározásra kerülő időpontig szervezetükhöz egyéni támogatási kérelmet nyújtanak be, bizonyítékot szolgáltatva arról, hogy az olívaolajat engedélyezett sajtolóban sajtolták ki.";

b) a (6) bekezdés helyébe a következő szöveg lép:

"(6) Azon olajbogyó-termelők, akik nem tagjai termelői szervezetnek, egy később meghatározásra kerülő időpontig az illető tagállam illetékes hatóságaihoz támogatási kérelmet nyújtanak be, bizonyítékot szolgáltatva arról, hogy az olívaolajat engedélyezett sajtolóban sajtolták ki."

3. A 6. cikk helyébe a következő rendelkezés lép:

"6. cikk

(1) Azon elismert termelői szervezetek, amelyek nem tagjai a 136/66/EGK rendelet 20c. cikkének (2) bekezdésében említett szövetségnek:

- a 3. cikk (1) bekezdésének megfelelően benyújtják valamennyi tagjuk terménynyilatkozatát,

- havonta egyszer a 16. cikkben előírt számítógépes feldolgozásra alkalmas szabványosított formában benyújtják tagjaik támogatási kérelmeit. A támogatást az azon tagok által termelt mennyiségre kérik, akik olívaolaj-termelésüket befejezték, feltéve hogy megtörténtek a 8. cikk (1) bekezdésében előírt ellenőrzések, és teljesítették az ebből fakadó kötelezettségeket.

Az egy gazdasági évi termelésre vonatkozó minden kérelmet – kizárás terhe mellett – egy később meghatározásra kerülő időpontig be kell nyújtani,

- az illető tagállamtól megkapják a 12. cikkben említett termelési támogatás előlegét és a támogatások egyenlegét, és azt haladéktalanul felosztják az olajbogyó-termelő tagok között.

(2) Azon esetekben, amikor egy termelői szervezet termelői szervezetek szövetségéhez tartozik, az olajbogyó-termelő tagok terménynyilatkozatait és támogatási kérelmeit a szövetségnek kell benyújtania."

4. A 7. cikk hatályát veszti.

5. A 8. cikk helyébe a következő rendelkezés lép:

"8. cikk

(1) A támogatási kérelem benyújtása előtt valamennyi termelői szervezet ellenőrzi, hogy:

- a tagjai által benyújtott dokumentumok megfelelnek-e a 3. cikkben említett követelményeknek, és különösen azt, hogy van-e bizonyítékuk arról, hogy az olajbogyót engedélyezett sajtolóban sajtolták ki,

- azon olajbogyó-termelők tekintetében, akiknek az átlagos termelése legalább 500 kg olívaolaj gazdasági évenként, az egyes termelők által a kisajtolt olajbogyó és a nyert olívaolaj mennyiségére vonatkozó részletes adatok megfelelnek-e a sajtolást bizonyító okmányban szereplő olajbogyó- és olívaolaj-mennyiségi adatoknak.

(2) A termelői szervezet a tagjaira vonatkozó adatállományokat az illető tagállam illetékes hatóságaihoz továbbítja, ha nem nyer megállapítást az (1) bekezdés második francia bekezdésében említett megfelelés."

6. A 10. cikkben az első francia bekezdés helyébe a következő szöveg lép:

"– összehangolják tagszervezeteik tevékenységét, és biztosítják, hogy ezek a tevékenységek megfelelnek e rendeletnek, és különösen azt vizsgálják – közvetlenül és egy később meghatározásra kerülő százalékszámnak megfelelően –, hogy a 8. cikkben meghatározott ellenőrzéseket milyen módon végezték el,".

7. A 12. cikk helyébe a következő rendelkezés lép:

"12. cikk

(1) Minden olyan olajbogyó-termelő, akinek az átlagos termelése legalább 500 kg olívaolaj gazdasági évenként, előleget kaphat a kérelmezett támogatás összegére.

(2) Azon olajbogyó-termelők esetében, akik termelői szervezet tagjai, az előleg:

- azonos a 17a. cikk (2) bekezdésének megfelelően meghatározott támogatás egységnyi összegének és a támogatási kérelemben feltüntetett olívaolaj-mennyiség 90 %-ának a szorzatával,

- csak akkor adható meg, ha a 8. cikk (1) bekezdésében említett ellenőrzéseket és a 14. cikk (3a) bekezdésének második francia bekezdésében említett helyszíni ellenőrzéseket elvégezték, nem érintve a szükség esetén végzendő egyéb ellenőrzéseket.

(3) Azon olajbogyó-termelők esetében, akik termelői szervezetnek nem tagjai, és azon társult olajbogyó-termelők esetében, akik nem hivatkozhatnak a (2) bekezdésre, az előleg:

a) azonos a 17a. cikk (2) bekezdésének megfelelően rögzített támogatás egységnyi összegének és a támogatási kérelemben feltüntetett olívaolaj-mennyiségnek a szorzatával;

b) csak akkor adható meg, ha:

- a 18. cikknek megfelelően rögzítették a folyó gazdasági évre vonatkozólag az olajbogyó-terméshozamokat és olívaolaj-hozamokat,

- elvégezték a 8. cikk (1) bekezdésében és a 14. cikk (3a) bekezdésében említett helyszíni ellenőrzéseket."

8. A 14. cikkben:

a) a (2) bekezdés helyébe a következő szöveg lép:

"(2) A termelő tagállamok megvizsgálják minden egyes termelői szervezet és szövetség tevékenységét, különös tekintettel arra, hogy ezek a testületek elvégezték-e a 8. cikk (1) bekezdése és a 10. cikk első francia bekezdése szerinti ellenőrzési műveleteket.";

b) a 14. cikk a következő bekezdéssel egészül ki:

"(3a) A gazdasági évenként átlagosan legalább 500 kg olívaolajat termelő olajbogyó-termelőknek járó támogatás kifizetése érdekében a termelő tagállam ellenőrzi, hogy:

- a terménynyilatkozatok pontosak-e, a később meghatározásra kerülő ismérvek alapján,

- a támogatási kérelemben feltüntetett és az engedélyezett olajsajtolók készletnyilvántartásaiban szereplő olívaolaj-mennyiségek megegyeznek-e,

- az olajbogyó-termelőknek az olajbogyó-termésük engedélyezett olajsajtolóban történő kisajtolására vonatkozó nyilatkozatai később meghatározásra kerülő ismérvek alapján összeegyeztethetőek-e a terménynyilatkozataikban szereplő részletes adatokkal.";

c) a (4) bekezdés helyébe a következő szöveg lép:

"(4) A 136/66/EGK rendelet mellékletének I. részében említett olyan olívaolaj tekintetében, amelyet gazdasági évenként átlagosan 500 kg olívaolajnál kevesebbet termelő olajbogyó-termelők termeltek meg, az ellenőrzések során megvizsgálják azt, hogy:

- a termény-nyilatkozatok pontosak-e, később meghatározásra kerülő ismérvek alapján,

- van-e bizonyíték arra nézve, hogy az olajbogyót engedélyezett olajsajtolóban sajtolták ki."

9. A 15. cikkben a (3) bekezdés helyébe a következő szöveg lép:

"(3) Ha a 13. és 14. cikkben meghatározott ellenőrzések nem támasztják alá az engedélyezett olajsajtoló készletnyilvántartásában szereplő számadatokat, az érintett tagállam határozza meg – az olajsajtolóra kiróható szankciók sérelme nélkül – a gazdasági évenként átlagosan legalább 500 kg olívaolajat termelő, és olajbogyó-termését a kérdéses sajtolóban kisajtoló egyes termelőkre nézve a támogatott olívaolaj mennyiségét."

10. A 17a. cikk helyébe a következő rendelkezés lép:

"17a. cikk

(1) A Bizottság december 1-jéig meghatározza az előző négy gazdasági év átlagos olajbogyó-terméshozamát és olívaolaj-hozamát a folyó gazdasági évre vonatkozóan.

(2) A 136/66/EGK rendelet 38. cikkében megállapított eljárásnak megfelelően a következőket kell meghatározni április 1-jéig a folyó gazdasági évre vonatkozóan:

- a becsült termelést,

- az előlegként kifizethető termelési támogatás egységnyi összegét. Ennek az összegnek – a szóban forgó gazdasági év termelési körülményei között – akkorának kell lennie, hogy az olajbogyó-termelőknek történő mindennemű jogosulatlan kifizetés kockázatát kizárja.

(3) Legfeljebb hat hónappal a gazdasági év végét követően a következőket kell meghatározni – a (2) bekezdésben említett eljárásnak megfelelően – az adott évre vonatkozóan:

- azt a ténylegesen megtermelt mennyiséget, amelyre nézve elismerték a támogatási jogosultságot,

- a termelési támogatásnak a 136/66/EGK rendelet 5. cikke (1) bekezdése ötödik albekezdésének b) pontjában előírt egységnyi mennyiségét, amely a gazdasági évenként átlagosan legalább 500 kg termelésű termelőknek fizethető ki,

- azt a mennyiséget, amelyet a következő gazdasági évre át kell vinni, ha az első francia bekezdésben említett megtermelt mennyiség kisebb, mint a megállapított legnagyobb mennyiség.

(4) A tagállamok – legkésőbb március 15-ig – közlik a Bizottsággal a folyó gazdasági évre vonatkozó olívaolaj-termelési becsléseiket. A Bizottság felhasználhat egyéb információs forrásokat is, illetve – szükség esetén – tanulmányokat vagy felméréseket végeztethet az olívaolaj-termelésre vonatkozóan."

11. A 21. cikkben az "1990. január 1-jéig" szavak helyébe az "1995. január 1-jéig" szavak lépnek.

2. cikk

(1) A jelenleg hatályos rendelkezésekről az e rendelet alapján megállapított rendelkezésekre való zavartalan áttérés biztosítása érdekében a Bizottság – a 136/66/EGK rendelet 38. cikkében említett eljárásnak megfelelően – bármilyen szükséges intézkedésről határozhat az 1990/91-es gazdasági évre nézve.

(2) E rendelet rendelkezéseitől eltérve az 1990/91-es és 1991/92-es gazdasági évre:

- Portugália ideiglenes engedélyt adhat a területén található olajsajtolóknak, azzal a feltétellel, hogy készletnyilvántartásaik minden egyes – ezen olajsajtolókban olajbogyót sajtoltató – személyre vonatkozóan feltüntetik legalább a kisajtolt olajbogyó és a nyert olívaolaj mennyiségét,

- Portugáliában a 2261/84/EGK rendelet 2. cikke (4) bekezdésének második albekezdése szerint akkor is adható termelési támogatás egy olajbogyó-termelőnek, ha – olajbogyó-termésének teljes vagy részleges értékesítése esetén – nem tud bizonyítékot felmutatni arról, hogy engedélyezett olajsajtolóban sajtoltatott, azzal a feltétellel, hogy az olajbogyó-értékesítési számláját benyújtja.

3. cikk

Ez a rendelet az Európai Közösségek Hivatalos Lapjában való kihirdetésének napján lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1990. november 27-én.

a Tanács részéről

az elnök

V. Saccomandi

[1] HL L 338., 1990.12.5., 1. o.

[2] HL L 172., 1966.9.30., 3025/66. o.

[3] HL L 128., 1989.5.11., 17. o..

[4] HL L 208., 1984.8.3., 3. o.

--------------------------------------------------